P6_TA(2006)0100

Καζακστάν

Ψήφισμα του Ευρωπαϊκού Κοινοβουλίου σχετικά με το Καζακστάν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το Καζακστάν,

- έχοντας υπόψη τη συμφωνία εταιρικής σχέσης και συνεργασίας μεταξύ Ευρωπαϊκής Ένωσης και Καζακστάν, η οποία υπογράφηκε στις 23 Ιανουαρίου 1995 και τέθηκε σε ισχύ την 1η Ιουλίου 1999,

- έχοντας υπόψη τη δήλωση της ΕΕ, της 16ης Φεβρουαρίου 2006, σχετικά με τον θάνατο του Altynbek Sarsenbayev στο Καζακστάν,

- έχοντας υπόψη το έγγραφο στρατηγικής της Επιτροπής για την Κεντρική Ασία, 2002-2006,

- έχοντας υπόψη τα συμπεράσματα της 4ης συνάντησης του Συμβουλίου Συνεργασίας μεταξύ ΕΕ και Καζακστάν,

- έχοντας υπόψη τα επίσημα αποτελέσματα των προεδρικών εκλογών της 4ης Δεκεμβρίου 2005,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι ο Altynbek Sarsenbayev, επιφανής πολιτικός και συμπρόεδρος του κόμματος της αντιπολίτευσης Naghyz Ak Zhol (Αληθινό Φωτεινό Μονοπάτι), έπεσε θύμα στυγερής δολοφονίας στις 13 Φεβρουαρίου 2006, μαζί με τον σωματοφύλακα και τον οδηγό του,

Β. λαμβάνοντας υπόψη ότι, στις 12 Νοεμβρίου 2005, ένας ακόμη ηγέτης της αντιπολίτευσης, ο Zamanbek Nurkadilov, βρέθηκε νεκρός, θάνατο υπό αδιευκρίνιστες συνθήκες, αφού είχε κατηγορήσει την κυβέρνηση για διαφθορά· λαμβάνοντας επίσης υπόψη ότι η επίσημη ανάκριση κατέληξε στο συμπέρασμα ότι επρόκειτο περί αυτοκτονίας,

Γ. λαμβάνοντας υπόψη ότι δώδεκα αγωνιστές της αντιπολίτευσης και ορισμένοι δημοσιογράφοι καταδικάστηκαν σε ποινές φυλάκισης πέντε έως δεκαπέντε ημερών ή σε χρηματικά πρόστιμα διότι διοργάνωσαν συγκέντρωση στις 26 Φεβρουαρίου 2006 στη μνήμη του δολοφονηθέντος ηγέτη της αντιπολίτευσης Altynbek Sarsenbayev,

Δ. λαμβάνοντας υπόψη ότι για την δολοφονία του Sarsenbayev συνελήφθη ο Γενικός Γραμματέας της Γερουσίας μαζί με πέντε μέλη του κρατικού μηχανισμού ασφαλείας, εναντίον των οποίων απαγγέλθηκαν κατηγορίες απαγωγής και φόνου, γεγονός που οδήγησε στην παραίτηση του επικεφαλής της κρατικής υπηρεσίας ασφαλείας,

Ε. λαμβάνοντας υπόψη ότι το Καζακστάν αποτελεί πολύτιμο σύμμαχο στον αγώνα εναντίον της διεθνούς τρομοκρατίας και του θρησκευτικού φονταμενταλισμού· λαμβάνοντας επίσης υπόψη το ενδιαφέρον της χώρας να ασκήσει την προεδρία του ΟΑΣΕ από το 2009,

ΣΤ. λαμβάνοντας υπόψη ότι ο σεβασμός των ανθρωπίνων δικαιωμάτων, η δημοκρατία και το κράτος δικαίου συνιστούν θεμελιώδη στοιχεία στη συμφωνία εταιρικής σχέσης και συνεργασίας Ευρωπαϊκής Ένωσης — Καζακστάν και θα αποτελέσουν τη βάση επί της οποίας θα αναπτυχθούν οποιεσδήποτε μελλοντικές σχέσεις,

1. καταδικάζει τη δολοφονία του Altynbek Sarsenbayev και απευθύνει τα συλλυπητήριά του προς την οικογένεια του θύματος·

2. εκφράζει την βαθιά του ανησυχία διότι σε διάστημα τριών μηνών δολοφονήθηκαν δύο επιφανή στελέχη της αντιπολίτευσης·

3. απευθύνει έκκληση προς τις αρχές του Καζακστάν να διενεργήσουν την εν εξελίξει ανάκριση για τις συνθήκες θανάτου του Altynbek Sarsenbayev και των συνοδών του, διασφαλίζοντας την πληρότητα, την ανεξαρτησία και τη διαφάνεια της έρευνας·

4. χαιρετίζει τη δήλωση του Προέδρου Nazarbayev, της 21ης Φεβρουαρίου 2006, με την οποία καταδίκασε τους φόνους και υποσχέθηκε την αυστηρή τιμωρία των ενόχων·

5. χαιρετίζει την απελευθέρωση του Galymzhan Zhakianov από τον τόπο εξορίας του εντός της χώρας·

6. καταδικάζει τις ποινές φυλάκισης πέντε έως δεκαπέντε ημερών που επιβλήθηκαν σε αγωνιστές της αντιπολίτευσης και δημοσιογράφους λόγω της συμμετοχής τους στην ειρηνική συγκέντρωση διαμαρτυρίας για τον θάνατο του Altynbek Sarsenbayev·

7. καλεί μετ'επιτάσεως την κυβέρνηση του Καζακστάν να τηρήσει τις δεσμεύσεις της που απορρέουν από τη συμφωνία εταιρικής σχέσης και συνεργασίας, σεβόμενη την δημοκρατία, τις αρχές του διεθνούς δικαίου και τα ανθρώπινα δικαιώματα, και να επιδιώξει τον εκδημοκρατισμό, περαιτέρω εγγυήσεις των ατομικών ελευθεριών και φιλελευθεροποίηση· επαναλαμβάνει δε την μεγάλη σημασία που αποδίδει στην συνεργασία Καζακστάν — Ευρωπαϊκής Ένωσης στον οικονομικό, στον πολιτικό και στον πολιτιστικό τομέα·

8. καλεί το Συμβούλιο και την Επιτροπή να θέσουν το ζήτημα του σεβασμού των ανθρωπίνων δικαιωμάτων στο επίκεντρο της επόμενης συνάντησης του Συμβουλίου Συνεργασίας, συνδέοντας την πρόοδο σε αυτό το τομέα με την περαιτέρω εφαρμογή της συμφωνίας εταιρικής σχέσης και συνεργασίας, και να ενισχύσουν τα απευθυνόμενα στο Καζακστάν προγράμματα TACIS για τον εκδημοκρατισμό τα οποία αποσκοπούν στην ανάπτυξη και την ενίσχυση των δημοκρατικών θεσμών, του ανεξάρτητου Τύπου και της καταπολέμησης της διαφθοράς· ζητεί να συμπεριληφθούν αυτά τα θέματα στην ημερήσια διάταξη της επόμενης συνεδρίασης της επιτροπής κοινοβουλευτικής συνεργασίας ΕΕ — Καζακστάν, η οποία θα πραγματοποιηθεί στις 29 και 30 Μαΐου 2006·

9. επισημαίνει ότι ο σεβασμός των δημοκρατικών αρχών, του κράτους δικαίου και των ανθρωπίνων δικαιωμάτων, όπως ορίζεται ρητά στη συμφωνία εταιρικής σχέσης και συνεργασίας, αποτελούν απαραίτητη προϋπόθεση προκειμένου να αναλάβει το Καζακστάν την προεδρία του ΟΑΣΕ από το 2009, όπως το επιθυμεί·

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Γενικό Γραμματέα των Ηνωμένων Εθνών, στον Ειδικό απεσταλμένο της ΕΕ στην Κεντρική Ασία, στον ΟΑΣΕ, στο Συμβούλιο της Ευρώπης και στην κυβέρνηση και στον Πρόεδρο του Καζακστάν.

--------------------------------------------------